钦定古今图书集成/理学汇编/经籍典/第151卷 > 宋郑樵诗辨妄 > 诗笺辩
## 钦定古今图书集成/理学汇编/经籍典/第151卷 > 宋郑樵诗辨妄 > 诗笺辩

张华《博物志》曰：“圣人制作谓之经，贤者著述谓之传。”
〈孔毛左氏〉郑氏注《毛诗》而曰“笺”，不解此意。孔颖达云：“笺，表
也，识也。”郑氏以《毛诗》悉备，遵畅厥旨，所以表明毛意，
纪识其事，故特称笺。馀注无所遵奉，故谓之“注。”欧阳
永叔深排郑学，以为多喜改字，永叔未深考耳。汉时
四诗并作，文字各有不同，虽三家不如《毛诗》之密，然
不可谓无所长也。郑氏笺《诗传》，意有不同者，以己说
易之；经文有不安者，以《三家易》之，证之他书，则可知
矣。“吉蠲为饎”，郑氏以“蠲”为“圭”；“吉圭”为“饎”，则《韩诗》之言
也。“素衣朱襮”，郑氏以“襮”为“绡”，“素衣朱绡”，则《齐诗》之言
也。“其耕泽泽”，郑氏以“泽”为“释”，其“耕释释”，亦《尔雅》之言
也。“舟人之子”，郑氏以“舟”当作“周”，“周人之子”，则朱育集
字之言也。“艳妻扇方处”，郑氏以“艳”为“阎”，“阎妻扇方处”，
则汉《杜钦传》之言也。当郑氏《笺》《诗》，三家俱存，故郑氏
虽解释《经》文，不明言改字之由，亦以学者既习《诗》，则
三家之诗不容不知也。后世三家既亡，学者惟见其
改字，而不见诗学之所由异，此郑氏之所以获讥也。
则郑于经不谓之注而谓之笺。笺之为言，魏晋间所
以致辞于皇太子诸王者也。郑尝以君师之礼待毛
公而不擅改，圣人之经明矣。观其注《礼记》《玉藻》《杂记》
颠倒不伦之处，郑虽理之使条贯，亦不敢易其先后，
姑于注下发明而已。则其改字不出臆见，愈可信矣。
古诗云：“读书不到康成处，不敢高声论圣贤。”吾于郑
氏《诗笺》见之矣。